bacía substantivo feminino1 Recipiente pouco profundo de pedra, de madeira ou doutro material onde se lles bota de comer aos animais, en particular aos porcos. Antes de lles botar a comida aos porcos, límpalles a bacía. SINÓNIMOS bacieiro, bacío, barquela, conco, cunco, maseira, pía1 CONFRÓNTESE barcal, maseiro2 Artesa de pequeno tamaño sen patas nin tampa, que serve para amasar e gardar o pan, a fariña etc. Deixa a masa a levedar na bacía. CONFRÓNTESE artesa, maseira3 Caixa de madeira cadrada, sen tapa nin pés, con fondo de menores dimensións que a parte superior, que se levaba nos barcos para meter nelas o peixe e facilitar o seu carrexo á man. As bacías para descargar o peixe facíanse case sempre de piñeiro.4 Xeografía Depresión dun terreo caracterizada porque as súas augas van a un mesmo río, lago, mar etc. A bacía do Tambre. SINÓNIMOS conca, cunca


Rede de Mulleres Contra os Malos Tratos: CURSO INTENSIVO: CLAVES PARA A COMUNICACIÓN ORAL DENDE A PERSPECTIVA DE XÉNERO\nCURSO INTENSIVO: CLAVES PARA A COMUNICACIÓN ORAL DENDE A PERSPECTIVA DE XÉNERO\nAchégovos a información sobre o curso intensivo para falar en público para mulleres que convocamos para impartir na Libraría de Mulleres Lila de Lilith o 21 de xullo de 2012 Claves para a comunicación oral dende a perspectiva de xénero.\nEsta é a terceira edición deste curso na Lila no que vai de 2012.\nNesta ocasión convocamos un obradoiro intensivo, pensando naquelas que non vivides en Compostela e/ou que non dispoñedes de tempo para acudir varias semanas seguidas.\nA duración do curso, en horas, é case a mesma que en edicións anteriores, e ademais o feito de dedicarllo un día enteiro axuda moito na concentración e no aproveitando do tempo do que disporemos.\nAo igual que en ocasión anteriores, e ao tratarse dun curso específico para mulleres en dende a perspectiva de xénero, mantemos o noso un acordo con Lilith para ofrecelo a prezo moi reducido, a fin de posibilitar o acceso a todas.\nO curso terá lugar o sábado 21 de xullo, de 10:30 a 14:00 e de 16:30h ata rematar, no espazo polivalente de libraría Lila de Lilith, contando cun máximo de 15 alumnas (a inscrición farase por orde de solicitude).\nInclúe todos os materias de traballo e documentación, e o prezo é de 50 euros por alumna.\nO tempo de que disporemos e o número de alumnas permitiranos poder afondar nas necesidades de cada alumna, e por tanto non hai nivel de partida: admitiremos dende aquelas que queiran mellorar as súas técnicas dende unha perspectiva profesional ata aquelas que nunca vos enfrontastes a unha audiencia, ou que o facedes, pero pasándoo mal.\nAgardo que vos resulte interesante, ben para vós, ben para transmitirllo a mulleres ás que pensades que lles poda interesar. Hai máis información sobre o curso na nosa web (www.visiblecomunicación.eu, na sección "Claves").\nPor suposto, estou á vosa disposición no mail e no teléfono para calquera dúbida ou cuestión que teñades ao respecto.\nPara inscrición, podedes facelo directamente na Lila de Lilith (rúa Travesa nº 7, Santiago), ou nos mails visible@visiblecomunicacion.es e liladelilith@gmail.com.\nCURSO INTENSIVO: CLAVES PARA A COMUNICACIÓN ORAL D...\nAULA ABERTA DE VERÁN RADIO ECCA\nA BONECA DE WILLIAM\nTRABALLO ESCLAVO NA INDIA: TRES EMPRESAS ESPAÑOLAS...


📣“Soñar co futuro, loitando” | Noticias Vigo\n“Soñar co futuro, loitando”\nPublicado por Noticias Vigo o día 10/03/2014 na sección de Vigo\nA Xuventude Comunista presenta a súa campaña para o 10 de marzo, día da Clase Obreira Galega, para animar á mocidade a loitar por un emprego digno.\nNo día da clase obreira galega, a Xuventude Comunista presenta a súa nova campaña baixo o lema “Soñar co futuro: loitando”, co que pretende mostrar a situación precaria da escasa mocidade con emprego na Galiza e animala a reclamar un futuro digno.\nNun contexto de máis dun 50% de paro xuvenil, os empregos de carácter temporal, mal pagados (ou incluso sen contrato) e moi por debaixo do nivel de formación son as principais carácterísticas da maior parte dos traballos que a xuventude galega atopa.\n“Non temos que contentarnos só con ter traballo, queremos un traballo digno; loitamos por un traballo digno”. Así argumentan a necesidade desta campaña, que durará ata o Día internacional da Clase Traballadora, o 1 de maio, para darlle “o carácter internacional que ten a clase obreira”.\nA campaña, formada por un vídeo e un cartel, pero que a organización comunista adianta que terá unha guinda final, mostra a diferentes mozos e mozas no seu emprego, mencionando o aspecto precario que a cada un deles lles toca sufrir.\nA presentación coincide co día da Clase Obreira Galega, no que se conmemora o asasinato dos sindicalistas do naval de Comisións Obreiras, Amador Rei e Daniel Niebla en 1972, porque, como din no comunicado “este día é moito máis que un día para a lembranza e o orgullo, é un día para a acción, un día para darnos folgos folgos para a loita, para a resistencia, un día para termos moi en conta que só loitando podemos vencer.” escriben no comunicado da súa web.\nPRENSA XUVENTUDE COMUNISTA\nA Banda dos Cueiros en Libros para Soñar


Presentación da candidatura (galego) – Elecciones FEDME´20\nPresentación da candidatura (galego)\nMontañeiras e montañeiros.\nPor primeira vez en moitos anos a nosa Federación celebrará unhas eleccións nas que poderemos elexir aos nosos representantes entre varias candidaturas.\nA candidatura que vos presentamos é a vosa candidatura. É a candidatura de quen quera sumarse a este proxecto e traballar polos nosos deportes. É unha candidatura que nace das federacións autonómicas, unha proposta avalada pola maioría dos presidentes de federacións, e apoiada por moitos técnicos e deportistas de diferentes territorios. Sen ese aval non daríamos este paso.\nA alma mater desta candidatura somos un EQUIPO cunha rica experiencia e diversidade. A nosa relación está baseada na confianza. Estamos xuntos e en constante comunicación. Somos persoas comprometidas. Falámonos con franqueza, e as críticas que nos facemos son constructivas. Xa temos adicado o noso traballo á FEDME dende fai anos e non descoñecemos o seu pasado, presente e futuro. Sabemos onde queremos chegar e queremos facelo coa vosa colaboración:\nJosé Luis Rubayo, vicepresidente da FEDME e responsable da Área de Escalada e Alpinismo; e presidente da Federación Madrileña de Montañismo.\nJosé María Nasarre, membro da Xunta Directiva da FEDME dende 2005 e responsable da Área de Accesos e Natureza; é membro da Xunta Directiva da Federación Aragonesa de Montañismo dende 1997.\nTeresa Campuzano, árbitra FEDME; e advogada que nos defende nos tribunais ante o conflito que vivimos coas carreiras por montaña.\nDende o primer momento, fomos sumando. Traballando estreitamente con nós, e cargados de ilusión, hai un grupo numeroso de expertos/as nas súas áreas respectivas que coñeceredes a continuación. Con eles vimos traballando nun borrador do que debe ser o futuro Plan Estratéxico da FEDME, e fruto dese esforzo e dedicación son as propostas do programa que agora vos presentamos. Pero necesitamos a vosa axuda e participación para levar adiante este proxecto. Dende o principio queremos que esta sexa unha federación participativa.\nComo líder desta expedición tédesme, ao voso servizo en Alberto Ayora\nOs/as que estamos implicados neste proxecto temos unha pasión común que nos une, a montaña. “O corazón ten razóns que a razón non entende”, pero sinto que o que máis me atrae deste proxecto é asumir un reto de envergadura e cun interés social evidente. Un proxecto basado en VALORES e que o BEN COMÚN sexa o compás que nos guie.\nO momento é apaixoante porque o facho olímpico xa nos ilumina no verán e posiblemente no invierno, pero tamén nun momento moi delicado, xa que hai ameazas importantes que nos obrigan a un compromiso máximo e respostas efectivas. Con máis motivo necesitamos a axuda de todos/as.\nSentídevos totalmente ceibes e con confianza para manifestar as vosas dúbidas e inquedanzas. Queremos afrontar o futuro coa vosa colaboración.\nRecibide un forte abrazo montañeiro e o noso agradecemento de antemán.


A consellería de Sanidade lembra que todos os viaxeiros que cheguen a Galicia e que estiveran dentro do período de 14 días anteriores á súa chegada en territorios que posúan unha incidencia epidemiolóxica alta, deberán comunicar os seus datos de contacto ás autoridades sanitarias, independentemente de se presentan síntomas ou non. A Xunta de Galicia ten como prioridade garantir a sáude da poboación galegas e, para elo, acadar unha detección e diagnose precoz de calquera infección por coronavirus, contribúe a protexer a saúde dos cidadáns.\nGalicia segue a recuperar os resultados positivos das súas vendas ao exterior, ata o punto de que xa logra, nos dez primeiros meses do ano, superar por quinto exercicio consecutivo, os 20.000 millóns de euros en exportacións. En concreto, e tal e como amosan os últimos datos dispoñibles publicados hoxe polo Ministerio de Industria, Comercio e Turismo, as exportacións galegas aumentaron, entre xaneiro e outubro, nun 22,8%, ata acadar os 20.600 millóns. Deste xeito, supéranse tamén os niveis previos á pandemia da covid-19 cunha suba de preto do 13% fronte ao mesmo período de 2019.\nO conselleiro de Cultura, Educación e Universidade, Román Rodríguez, inaugurou hoxe na Cidade da Cultura unha xornada técnica que, baixo o título Panorama actual das bibliotecas autonómicas, reúne no Gaiás durante dous días a representantes da Biblioteca Nacional de España e do Ministerio de Cultura e Deporte, ademais de responsables dos sistemas centrais de institucións bibliotecarias a nivel territorial de 16 comunidades e de Ceuta. Trátase dun encontro que se celebra por primeira vez en Galicia e no que se analiza o futuro destes centros.\nO director xeral de Relacións Exteriores e coa UE, Jesús Gamallo, defendeu hoxe en Bruselas a importancia de previr o abandono da terra para facer fronte ao reto demográfico. Xesús Gamallo foi o representante galego na reunión da comisión de Recursos Naturais (NAT) do Comité Europeo das Rexóns (CdR) na que se debateu sobre a resposta que debe dar a UE aos retos das zonas rurais. Durante a última reunión do ano, a comisión NAT deu o visto bo ao proxecto de ditame sobre a “Visión a longo prazo das zonas rurais”, o documento estratéxico que presentou a Comisión Europea o pasado mes de xullo co obxectivo de mellorar a calidade de vida e a resiliencia das zonas rurais para o ano 2040.\nA Axencia Galega de Coñecemento en Saúde participa no proxecto TARTAGLIA de creación dunha rede federada de intelixencia artificial para acelerar a investigación sanitaria. O proxecto enmárcase en dentro do Programa Misións de I+D en Intelixencia Artificial, da Axenda España Dixital 2025 e da Estratexia Nacional de Intelixencia Artificial financiado pola Unión Europea a través dos fondos NextGenerationEU. O obxectivo principal de TARTAGLIA, que conta cun orzamento total de máis de 7,5 millóns de euros, é facilitar e fomentar a investigación clínica e sanitaria.


España poñerá as abellas en perigo se non apoia a guía europea para protexelas dos pesticidas – federación Ecoloxista Galega\nEspaña poñerá as abellas en perigo se non apoia a guía europea para protexelas dos pesticidas\n● Máis de 100 entidades envían unha carta ao ministro de Agricultura solicitándolle que adopte o documento de orientación da Autoridade Europea de Seguridade Alimentaria (EFSA) sobre a avaliación do risco de pesticidas para abellas e outros polinizadores.\n● Na primeira consulta realizada pola Comisión Europea, España opúxose á adopción inmediata deste documento.\n● O documento podería ser aprobado na próxima reunión do Comité Permanente de Plantas, Animais, Alimentación e Pensos da UE os días 12 e 13 de decembro en Bruxelas.\nMáis de 100 entidades enviaron hoxe unha carta ao ministro de Agricultura, Pesca e Alimentación, Luis Planas Puchades, na que solicitan o apoio de España á proposta da Comisión Europea para a adopción do Documento de Guía da Autoridade Europea de Seguridade Alimentaria (EFSA, polas súas siglas en inglés) sobre a avaliación dos riscos de pesticidas para as abellas. Esta guía podería ser adoptada pola Unión Europea na próxima reunión do Comité Permanente de Plantas, Animais, Alimentación e Pensos que terá lugar os días 12 e 13 de decembro en Bruxelas.\nO documento, presentado pola EFSA en xullo de 2013, foi a base da avaliación do risco dos tres insecticidas neonicotinóides (clotianidina, imidacloprid e tiametoxam) cuxos usos ao aire libre foron totalmente prohibidos na UE na última primavera por mor do perigo demostrado para as abellas e outros polinizadores. Esta prohibición tivo o voto favorábel de España. Con todo, este documento de orientación aínda non foi aprobado polos membros e na última reunión do Comité, en outubro, a maioría dos países (18), incluíndo a España, foron contra a adopción inmediata e completa deste documento.\nDesafortunadamente, a prohibición de neonicotinóides faría pouco para protexer as abellas e outros polinizadores sen a adopción deste documento de orientación e se esixe que todos os pesticidas actualmente no mercado e as futuras solicitudes de autorización, pasen o mesmo rigoroso proceso de avaliación de riscos que pasaron os tres neonicotinóides. Isto é aínda máis importante cando moitos dos usos dos tres insecticidas están sendo substituídos por outros igualmente perigosos para as abellas e outros polinizadores.\nSe o compromiso de España para protexer os polinizadores é real, como parece demostrar o seu apoio á prohibición dos neonicotinoides, a súa incorporación á Coalición para a Conservación de Polinizadores e a posta en marcha da elaboración do Plano de Acción Estatal para a Conservación dos polinizadores, o seu apoio ao documento de orientación da EFSA non debe ser cuestionado en ningún momento e é máis que necesario. Sen unha avaliación rigorosa dos riscos de todos os pesticidas para as abejas e outros polinizadores, a súa conservación e todos os plans que se fixeron e farán serán só unha utopía e palabras fermosas.\nEntidades que apoian a carta\n“Paraíso roubado”, o documental da “APDR”, cruza o charco


Portos de Galicia inicia as obras de dragaxe do peirao de Canido, en Vigo\nSantiago de Compostela, 31 de maio de 2021.- A Consellería do Mar, a través de Portos de Galicia, vén de iniciar esta mañá as obras de dragaxe no porto de Canido, no concello de Vigo. O ente público que preside Susana Lenguas inviste 144.000 euros nesta actuación, que contará cun prazo de execución de tres meses.\nOs traballos consisten na extracción de áridos en parte da dársena ata acadar a cota -2 en baixa mar. O volume total de material para dragar é de preto de 6.000 metros cúbicos e a superficie será de 3.800 metros cadrados de solo mariño afectado.\nEsta actuación responde a unha demanda reiterada do sector portuario de Canido e permitirá recuperar o calado necesario para a normal operatividade do peirao, así como o acceso, amarre e fondeo da frota en condicións de seguridade.


Cabalo (xadrez) - Wikipedia, a enciclopedia libre\nPara outras páxinas con títulos homónimos véxase: Cabalo.\nFigura 1: Posición inicial dos cabalos.\nFigura 2: Movemento do cabalo.\nO cabalo (♘♞) é unha peza do xogo do xadrez. En inglés, denomínaselle knight (cabaleiro), e en francés cavalier (idem).\nAo comezo da partida cada bando dispón de dous, que se sitúan entre as torres e os bispos, nas casas B1 e G1 (cabalos brancos), e B8 e G8 (cabalos negros) do taboleiro (véxase Figura 1).\nO movemento do cabalo é máis ben encerellado, xa que é a única peza que pode saltar por encima das demais, describindo unha traxectoria en forma de L. É dicir, desprázase dúas casas en dirección horizontal ou vertical e unha en dirección perpendicular á anterior (véxase Figura 2).\nO cabalo está ben adaptado para atacar á vez varias pezas inimigas, e é a única peza que pode ameazar á raíña quedando fóra da súa liña de ataque. Con todo, pola mesma razón, os peóns están ben adaptados para limitar o avance dun cabalo.\nConsidérase que o cabalo ten un valor similar ao do bispo. O bispo pode desprazarse dun extremo ao outro do taboleiro nunha quenda se non hai pezas que o bloqueen, o que a un cabalo levaríalle ata tres quendas. Con todo, o cabalo ten unha maior mobilidade que o bispo cando hai moitas pezas no taboleiro, e ademais pode alcanzar calquera casa sen restricións de cor.\nFigura 3: Movemento dun cabalo descentralizado.\nO seu limitado rango de acción fai que sexa moi recomendable telo no centro ampliado do taboleiro (as casas que están no cadrado de esquinas c3-c6-f6-f3), pois só nesas casas terá ata oito casas distintas ás que desprazarse. Nos lados, e sobre todo nas esquinas, o seu poder vese drasticamente reducido, polo que normalmente é unha mala xogada mover o cabalo lonxe do centro do taboleiro (véxase Figura 3).\nO Cabalo pode ser descrito como o clown, o mal raparigo ou a arma secreta do xadrez.\nO Cabalo caracterízase por actuar dun modo completamente diferente ás demais pezas. Por exemplo, pode realizar o que non é factible ás demais, é dicir, saltar sobre elas, ben sexan pezas do bando propio ou do contrario.\nProblema do cabalo\nTraído desde «https://gl.wikipedia.org/w/index.php?title=Cabalo_(xadrez)&oldid=5917562»\nÚltima edición o 22 de novembro de 2021 ás 11:54\nA última edición desta páxina foi o 22 de novembro de 2021 ás 11:54.


Proxecto de fertilización do mar | IES Agra de Leborís (A Laracha, A Coruña)\n← A xeoenxeñería e os barcos “crea-nubes”\nproxecto SPICE: Globosfera →\nÉ a ciencia que formula diferentes técnicas para influir no clima e no medio ambiente terrestre e con iso poder combater o cambio climático.\nUn dos proxectos ten previsto botar no océano cantidades pequenas de ferro ou de nutrintes ó longo de miles de quilómetros para fertilizar o mar e aumentar notablemente o florecemento do fitoplacton. Este absorbe o CO2 ó realizar a fotosíntese. Os expertos cren que podería capturar ata un tercio das emisións globais de carbono.\nCando o fitoplacton morre acumúlase nas profundidades xunto co carbono atrapado no seu interior, quedando no fondo durante décadas.\nPero este método non é de todo fiable, xa que algunas empresas pretenden utilizalo para poder incumplir a lei e non reducir as emisións de CO2. Ademáis, os científicos cren que estas operacións poden cambiar a composición dos océanos creando zonas mortas, nas que houbese escaseza ou ausencia de osíxeno debido ó crecemento masivo das algas. Incluso poderían chegar a liberar óxido nitroso, outro gas causante do efecto invernadoiro.\nEstes efectos negativos aumentarán dependendo dos metros cadrados fertilizados e do tempo que transcorra.\nDende o meu punto de vista, esta medida é moi perigosa para o medio ambiente. No caso de que non eliminase o CO2 como que se tiña pensado podería causar grandes danos no ecosistema mariño. Creo que antes levar a cabo este método sería preciso facer varias probas, porque están en xogo milleiros de seres vivos.


O concello da Guarda reclama a construción da nova Escola Infantil Municipal - Concello da Guarda\nO alcalde da Guarda, Antonio Lomba, xunto coa concelleira de asuntos sociais, Tere Vicente asistiron o xoves día 2 de maio á Asemblea Xeral do Consorcio Galego de Igualdade e Benestar.\nEntre outras cuestións, tratouse aprobación dos orzamentos do Consorcio para 2019. Neste punto, despois da intervención da mesa, abriuse a quenda de palabra na que o alcalde da Guarda aproveitou para recordarlle a Asemblea, a situación da Guarda respecto das escolas infantís.\nPor unha banda o concello ten solicitado, dende 2016, a inclusión da Escola Infantil Municipal na rede de E. I. Galiña Azul e por outra parte lembrou que están a espera da do convenio por parte da Consellería para a construción dunha nova escola.\nNa actualidade a Guarda conta cos terreos, co proxecto e os permisos para construír unha E. I. nas vellas vivenda dos mestres do antigo Sinde. A tardanza da Consellería de Política Social en axilizar esta obra deixa quedar en evidencia a Xunta de Galicia que está incumprindo na Guarda o seu compromiso de acadar o ratio de prazas de infantil que recomenda a Unión Europea do 33%. No caso da Guarda o ratio é do 20%, o que obriga a moitas familias guardesas a buscar prazas nos concellos da contorna.\nPor outra banda o Xerente do Consorcio desculpou a lentitude na incorporación da E.I. da Guarda, xunto con outras de Galicia, porque levan anos regularizando as contas das que xa pertencen á rede.\nIsto representa a xuízo do alcalde, unha falta de axilidade, da administración imperdoable e un prexuízo para algunhas vilas Galegas.\nAntonio Lomba tivo ocasión de trasladar as mesmas demandas á Conselleira cando rematou a Asemblea, despois de saudala e recordarlle que leva pedindo unha cita para falar dos temas de Servizos sociais da Guarda dende que tomou posesión en setembro de 2017.


"XIII Marcha Nadal en Pena Trevinca", o 27 de novembro\nInicio/Última hora/“XIII Marcha Nadal en Pena Trevinca”, o 27 de novembro\nImaxe desta marcha de Nadal, en decembro de 2019./ Foto cedida polos participantes.\nO Club Montañas de Trevinca retomará o vindeiro 27 de novembro a celebración da marcha Nadal en Pena Trevinca. Partirá ás 8:30h. dende Vilanova (A Veiga), para continuar por Valmeladas, Sestil Alto, Pena Trevinca, Valigota, Lombo do Rocín e Maluro, para regresar finalmente a Vilanova. “Esta clásica ruta de montañismo invernal, moi apropiada para deportistas con experiencia no emprego de raquetas de neve, ademais do uso de crampóns e piolets, estase a converter nunha actividade moi valorada polos amantes da neve e xeo”, indican dende a organización.\nAdemais explican que neste caso, a ascensión a Pena Trevinca, que vai pola súa 13ª edición, manterá o simbolismo do Nadal “coa instalación do que denominamos o Belén da Cima de Galicia, que se retirará a mediados de xaneiro”.\nAs persoas interesadas en participar poderán inscribirse a través da web www.montanasdetrevinca.es ou no correo club@montanasdetrevinca.es.\nA data límite para anotarse na actividade será o 25 de novembre ata as 21h.\nclub montañas de trevinca invernal marcha montañismo Nadal novembro Peña Trevinca\nOs orientadores Francisco Camba e Remedios Durán (Peña Trevinca Barco) fan podio en Ordes (A Coruña)\nRuta “Entre Vales–O Teixadal (Vales Glaciares de Trevinca)”, o 7 de maio


Vieiros: Galiza Hoxe - Feijoo: "A única nación que hai en España é España"\nReaccións á sentenza do TC sobre o Estatut\nFeijoo: "A única nación que hai en España é España"\nO presidente da Xunta di que planea esta lexislatura unha reforma "constitucional" do Estatuto. O PSdeG evita falar do termo nación e o BNG di que o TC non o rexeita.\nReaccións en Cataluña: Volem l'Estatut!\nO Tribunal Constitucional recorta o Estatut\nRedacción - 17:00 29/06/2010\nTags: Alberto Núñez Feijoo BNG Cataluña Estatut Estatuto nación PPdeG PSdeG sentenza TC\nFeijoo, este martes en Lugo (ampliar)\nO presidente da Xunta, Alberto Núñez Feijoo, expresou este martes o seu compromiso de presentar nesta lexislatura unha "reforma constitucional" do Estatuto de Autonomía de Galiza, unha vez coñecida a sentenza do Tribunal Constitucional sobre o Estatut de Cataluña.\nO titular do Executivo avanzou esta intención aos medios de comunicación no transcurso da súa participación na presentación do novo hospital de Lugo, que comezará a funcionar após o verán.\nSobre a sentenza do Constitucional, o presidente da Xunta dixo que existe unha "clara conclusión" e é que a única nación que hai en España "é España" e Cataluña, agregou, "é unha nacionalidade histórica igual que Galiza".\nTamén extraeu outra conclusión da sentenza en materia idiomática, ao observar que queda claro que nas comunidades onde hai dúas linguas "as dúas teñen que ser respectadas".\n"Galiza -apuntou- con esta sentenza iniciará un proceso de reforma estatutaria constitucional e útil, aínda sendo conscientes de que non é a prioridade dos galegos, ao longo da lexislatura do Estatuto de Autonomía".\nA esta reforma, dixo, chegarase cunha lección aprendida: "Os estatutos de autonomía non lle poden crear problemas á xente, senón resolverllos". "Por iso -apostilou- a reforma do Estatuto de Galiza ten que servir para resolver problemas e non para incrementalos".\nE reiterou que, aínda sendo prioritaria a crise económica, durante a lexislatura "cumpriremos o compromiso de presentar unha reforma constitucional do Estatuto de Autonomía de Galiza".\nPPdeG: "Invalidez xurídica do termo nación"\nO viceportavoz do grupo parlamentario do PPdeG, Pedro Puy, asegurou que o fallo contribuirá a "aclarar o panorama" no noso país respecto da reforma pendente, e entende que a sentenza "demostra que había motivos para presentar recursos", dado que "nada menos que 14 artigos foron declarados inconstitucionais e 27 susceptíbeis de interpretación".\nPuy considerou que "todos temos que contribuír a crear" en Galiza "un clima que permita mellorar a nosa norma institucional básica" logo de 30 anos de vixencia "tan útil para o país"\nTamén, destacou que algúns dos artigos do Estatuto catalán revisados polo TC "inciden no debate que tiñamos en Galiza", entre estes, "o tema da invalidez xurídica do termo nación" ou o recoñecemento de que "non pode existir un deber xuridicamente exixíbel de coñecemento dun segundo idioma".\nPSdeG: "Non ten relación co Estatuto galego"\nPola súa banda, a portavoz do PSdeG, Mar Barcón, afirmou pola contra que os elementos sobre os que o TC fai observacións no seu ditame non teñen relación ningunha co contido da reforma do Estatuto galego. "Non hai ningún elemento" que estea recollido na "proposta de reforma" da norma para o noso país.\nBarcón opinou que "chegou a hora" de abordar esta reforma, que se no seu día se frustrou foi por "un único culpábel: Alberto Núñez Feijoo", cando "a estratexia en Génova", sede do PP estatal, era "recorrer ante o TC o Estatuto catalán e aquela cantilena de que España rachaba".\nRecordou tamén que hai case un ano o secretario xeral do PSdeG, Manuel Vázquez, "fixo formalmente unha oferta ás restantes forzas políticas para que sexa no Parlamento onde se inicien os labores e se retome o proxecto frustrado de reforma do Estatuto".\n"Sempre acudimos puntuais cando se trata de falar de autogoberno, do Estatuto de Autonomía. Agardamos que as restantes forzas políticas estean a altura das circunstancias", resolveu.\nBNG: "Non aceptamos os límites impostos por PP e PSOE"\nDe "inaceptábel" cualificou o portavoz nacional do BNG, Guillerme Vázquez, a sentenza, e negou a "capacidade" do TC para xulgar os estatutos. Sinalou ademais que o Estatut é froito dun "acordo político", aprobado polo Parlament, polas Cortes e en referendo popular, polo que mostrou a súa convicción de que "non é razoábel" que tras estes acordos sexa un tribunal o que se converta en terceira Cámara lexislativa e "decida o que é legal e o que non".\nVázquez argumentou que o TC non está para decidir estas cuestións xa que, ante unha reforma da Constitución, "quen definiría os límites desa reforma?", preguntouse. "Pois exclusivamente as forzas políticas e as cámaras representativas", respondeuse a si mesmo.\nO portavoz da formación frontista indicou que os estatutos son tamén parte da arquitectura constitucional do Estado e, polo tanto, apuntou, o BNG "nega a capacidade dese Tribunal para xulgar unha cuestión sobre isto".\nA sentenza, a falta da literalidade dos razoamentos xurídicos, é "negativa", sinalou, xa que "fixa teitos competenciais restritivos, o que impide claramente un avance importante" na configuración do que o BNG cre que é a "realidade do Estado, unha realidade plurinacional, plurilingüística e pluricultural", afirmou.\nGuillerme Vázquez cualificou o TC como un "tribunal deslexitimado" por obedecer, na súa opinión, os designios partidistas de PP e PSOE, polo que "dita unha sentenza política". "Preocúpalle máis a sacrosanta indisolubilidade da nación española que o pacto político", afirmou Vázquez.\nAvanzou neste senso que o BNG presentará de novo un texto articulado para un novo Estatuto de Galiza "que incluirá a palabra nación" para a definir. "O BNG non acepta os límites impostos por PP e PSOE" e emprazou o resto de forzas políticas a "non impedir" o debate dun novo estatuto "de nación"..\n"Non nos imos pór límites a nós mesmos, a nós non nos vai condicionar esta sentenza", insistiu Vázquez, que recordou que "das poucas cousas que non rexeita o TC é que figure o termo nación", concluíu.


A Federación Galega de Baloncesto dá por concluída a temporada 2019 - 2020 - As Nosas\nA Federación Galega de Baloncesto dá por concluída a temporada 2019 – 2020\nCunha participación total do 73% da Asemblea FGB, a opción resultante como a máis votada, elixida por máis da metade dos votantes foi a de non continuar coa competición\nA pelota de baloncesto non volverá a botar nesta tempada. A Federación Galega de Baloncesto anunciou o peche definitivo para a temporada 2019 – 2020. A entidade federativa, tras finiquitar a consulta realizada á súa Asemblea Xeral, na que se lle cuestionaba sobre o criterio de actuación respecto a todas as competicións vixentes ante o escenario de alerta sanitaria e estado de alarma, comunica que estas finalizan de xeito definitivo.\nEn concreto, e cunha participación total do 73% da Asemblea FGB, a opción resultante como a máis votada, elixida por máis da metade dos votantes foi a de non continuar coa competición, pechando as ligas sen palmarés de campións nin descensos e, no caso daquelas que tivesen establecidos ascensos, disputar fases clasificatorias no futuro, en forma e data a determinar.\n“Encaramos unha situación que a Federación Galega de Baloncesto nunca quixera ter que afrontar, pero a prioridade neste intre é a saúde de todos, cumprir as medidas marcadas polas autoridades sanitarias, así como respectar a decisión da Asemblea Xeral, órgano supremo da FGB”, engade no comunicado.\nNeste punto, a Federación Galega de Baloncesto lamentou todas as molestias que este peche competitivo pode ocasionar, e quixo recoñecer e agradecer o esforzo humano e a comprensión de toda a familia do Baloncesto Galego: xogadores, adestradores, árbitros, oficiais de mesa, persoal deportivo e directivo dos clubs e afeccionados.\nDesde este mesmo intre, a FGB anunciou que continuará traballando a través da súa Comisión Delegada e Xunta Directiva no estudo das bases de competición da vindeira temporada e das medidas necesarias a tomar para protexer ao Baloncesto Galego e ao seus clubs ante o novo escenario sanitario, deportivo e estrutural que debemos afrontar.\nPerfumerías Avenida – Durán Maquinaria Ensino / FEB\nAo final do comunicado, a FGB recordou que continúa dispoñible para o contacto directo con todos os clubs e federados de xeito virtual a través dos seus mails oficiais e redes sociais.\nEtiquetas baloncestoFGBLiga EndesaLiga femininaliga feminina 2


Vacina de AstraZeneca. / Marco Verch\nA guerra controlada entre xigantes da industria farmacéutica dáse na medida en que aspiran a un control dunha fracción de mercado o máis ampla posíbel.\nMaría do Carme García-Negro vacinas riscos\nHai dous aspectos distintos na información sobre as vacinas. Un pode ser incluído na mestura de esperanza con ilusión que debería supor a aparición das vacinas, un ano despois de se coñeceren as primeiras mortes por covid19. Outro, dáse no escenario da guerra controlada entre multinacionais químico/farmacéuticas polo dominio do mercado, en principio do europeo (da UE).\nAs informacións negativas sobre os efeitos mortais producidos por certas vacinas teñen sido contrarrestados por comunicadores habituais nos “medios”. E observamos unha certa dose de demagoxia e falta de sensatez que dá conta do pouco uso do cerebro para logo falar. As vacinas non son medicamentos prescritos a persoas con certa enfermidade.\nOs medicamentos prescritos, mesmo os que se subministran sen receita médica, son, ou sobreenténdese en todo caso, que curan en certas condicións e con certas precaucións controladas, síntomas e/ou enfermidades enteiras. Na prescrición médica é requerido que o facultativo valore en forma e no prazo estudado os efeitos negativos posíbeis frente á asunción de problemas de saúde causados polo medicamento prescrito. E desa valoración resulta a receita ou consello sobre uso de medicamentos. Non é uso médico receitar a alguén con posíbel (mesmo, só posíbel) alerxia, un medicamento que está comprobado que pode producir danos a alérxicos, por exemplo. Non coñecemos a ninguén que despois destas practicas habituais en medicina, morra nun prazo de 14 días.\nNon é comparábel un medicamento prescrito a persoas enfermas cunha vacina para aplicar indiscriminada e universalmente a toda a poboación: persoas sas, con enfermidades crónicas, con enfermidades silentes sen diagnosticar etc. É cualitativamente distinto ou absolutamente contrario. E asumir como normal que morran persoas (neste argumento non caben as porcentaxes) que non terían finado de non seren vacinadas, é un custo non asumíbel máis que polos que falan sen prestarlle atención á máquina de pensar.\nA razón á contra para esas aseveracións sería: estás disposto a cegas a seres ti o dano colateral que a sociedade no seu conxunto ten que admitir? É dicer, es ti bon kamikaze? E se non, por que non es? Os prospectos das medicinas teñen forma de documento legal no que se informa ao usuario non só dos posíbeis efeitos adversos senón que realmente dan conta das probas realizadas polas industrias responsábeis e nas condicións médicas estabelecidas polo consenso científico, das precaucións a ter en conta e do grau de responsabilidade civil da compañía responsábel. Hai anos de investigación e probas detrás de cada medicamento. No caso das vacinas a urxencia foi por diante do necesario, pero isto non pode valer para asumir sen importancia as mortes e o que poida suceder a medio prazo.\nA guerra controlada entre xigantes da industria farmacéutica dáse na medida en que aspiran a un control dunha fracción de mercado o máis ampla posíbel. E é controlada porque a característica destas guerras é non matar o produto porque así desaparece o mercado. É dicer, o debate é entre marcas, non entre vacina si ou non vacina, xa que, se este debate se producise e fose negativo para as vacinas, perderían todos. @mundiario


Axóuxere e a escritora Marina García seguiron os pasos de Castelao no Río da Prata – O Barbanza\nAxóuxere e a escritora Marina García seguiron os pasos de Castelao no Río da Prata\nO seminario celebrado na Biblioteca de Rianxo\n20190826 Esta fin de semana diferentes escenarios de Rianxo foron faladoiros sobre literatura e artes gráficas, e sobre a influencia da vila no estranxeiro, alén do Atlántico, como fornecedora de grandes exemplos de dinamización cultural. Da man da Axóuxere Editora e do Concello, a Biblioteca Municipal e a residencia de escritores de Axóuxere en Brión acolleron o seminario de pensamento de Rianxo para o mundo (análise da obra gráfica de Castealo e Eduardo Dieste en Arxentina), impartido pola escritora Marina García López, no que participaron investigador@s, escritor@s e estudantes, da propia vila natal de Catelao e doutros recantos da nosa terra.\nO obradoiro, que se celebrou (como todo o programa de obradoiros estivais de Axóuxere) conxuntamente co Concello de Rianxo e a Deputación da Coruña, complementouse coa conferencia Modernidade na pegada gráfica de Castelao e Eduardo Dieste, o venres 23 de agosto ás 20 horas na Casa Museo de Rafael Dieste. Esta conferencia de Marina García significou, en boa medida, a estrea da devandita casa museo como centro de cultura (rianxeira, galega, universal) logo das remodelacións e rehabilitacións recentes levadas a cabo polo Concello e a Deputación, dirixidas a poñer a vivenda do autor de Dos arquivos do trasno a disposición da cidadanía.\nA conferencia celebrada na Casa-Museo de Dieste /Imaxe da Biblioteca Municipal


trata de persoas – A Nosa Voz\nO 8 de febreiro é o Día Mundial de Oración e reflexión contra a Trata. Con tal motivo o Grupo Intereclesial contra a Trata e a Comisión Episcopal de Migracións lembra o sufrimento que supoñen as modernas formas de escravitude. E denuncia a complicidade coa que a sociedade tolera e mantén todo tipo de trata: explotación sexual, laboral, tráfico de órganos, mendicidade, matrimonios forzados, comisión de delitos… ou calquera outra forma de explotación.\nO 8 de febreiro é Santa Xosefina Bakhita, patroa das vítimas de trata. O exemplo da súa vida foi usado na encíclica Spe salvi (Benedito XVI) para falar de esperanza. A súa mensaxe de perdón e misericordia segue vixente nos nosos días. Bakhita déixanos un testamento de perdón e misericordia.\n[Materiais do Dicasterio para o Servizo do Desenvolvemento Humano Integral]


Bonito con tomate ao viño : Me gusta ir al super\nDouramos en aceite a cebola e cando adquira cor botamos os tomates. Minutos máis tarde salgamos e incorporamos á mestura o viño branco e o loureiro. Tras 10 min, engadimos o bonito e deixamos que se cociñe ata o punto óptimo. Serviremos acompañado con patacas cocidas que se introducirán na cazola minutos antes.\nEn Galicia hai dous portos moi importantes con respecto ao volume de pesca do bonito: Burela e Celeiro, situados na mariña lucense. O bonito é un peixe cun gran contido en calorías por este motivo se considera que provoca gran sensación de fartura. Hoxe en día, as ventrescas de bonito considéranse un prato exquisito. Existen numerosas formas de preparación, con tomate, rebozado, ao forno ou empanado.


Recuperar e divulgar dixitalmente o patrimonio arqueolóxico con mozas e mozos desempregados? - Historia de Galicia\npor Redacción · 12 Xul, 2021\n“Rede Virtual de Xacementos Arqueolóxicos”, este é o novo obradoiro que o Concello da Coruña impartirá co obxectivo de darlle emprego e formación a 16 desempregados da cidade e de Culleredo. Trátase dun proxecto presentado de maneira conxunta por ambos consistorios e que está dirixido á persoas mozas incluídas no ficheiro do Sistema nacional de garantía xuvenil e teñen menos de 30 anos.\nAs persoas terán un contrato de formación e emprego durante doce meses e encargaranse da musealización dixital dos xacementos arqueolóxicos da cidade co fin de poñer en valor o descuberto nas distintas escavacións arqueolóxicas realizadas até o de agora. Os participantes desenvolverán labores de dixitalización 3D mediante fotogrametría de bens do Patrimonio cultural do Concello da Coruña e elaborarán programas culturais e o contido da Rede Virtual do Patrimonio Cultural da Coruña.\nO proxecto ten xa luz verde da Concellería de Emprego e Igualdade. A axuda do Goberno autonómico para o obradoiro sería de 369.000 euros, aos haberá que lles sumar 25.000 euros achegados polo Concello da Coruña.\nPromover o uso das aplicacións TIC no patrimonio\nPois dende a área de Educación, Memoria Histórica, Innovación, Industria e Emprego do Concello tense por obxectivo promocionar os recursos arqueolóxicos e patrimoniais da Coruña a través da aplicación das TIC. Tamén que así o persoal contratado estea en condicións de se incorporar ao mercado laboral para ocupar postos de traballo vencellados coa imaxe, a edición dixital, a dixitalización patrimonial e a programación e desenvolvemento de actividades culturais.\nAgárdase que a cotratación serva para mellorar as súas condicións de empregabilidade, ó se especializaren en materias como produción fotográfica e dinamización, programación e desenvolvemento de accións culturais. No obradoiro, dixitalizarán os bens patrimoniais da cidade, elaborarán programacións culturais e dotarán todo ese conxunto dun discurso museográfico, entre outras cuestións.\nNa presentación do proxecto a última semana de xuño a alcaldesa, Inés Rey, destacou a importancia deste tipo de iniciativas para promover o emprego entre a xente máis nova. Segundo ela, “o Goberno local durante a crise sanitaria non só tomou medidas para protexer o emprego que xa existe, senón que tamén traballamos na integración laboral con programas como este obradoiro”.\nTemas: A CoruñaConcello da CoruñaConcello de CulleredoCulleredoTIC aplicadas o patrimonioTIC arqueolóxico\nAtacan a memoria histórica na Coruña con pintadas de “No al comunismo”\nSeguinte Que facer con todo o patrimonio galego que é memoria da represión franquista?\nAnterior Así é a Illa Pancha, un singular conxunto fareiro nun dos lugares máis retratados do noso litoral


O misterio das estruturas circulares galegas - Historia de Galicia\nEstrutura ciruclar en Báscuas, Lugo\npor Redacción · 10 Ago, 2016\nHai uns días, Xabier Moure daba conta no seu blogue da aparición de novas estruturas circulares na parroquia de Bascuas, en Lugo. Unha estrutura que é moi semellante a outras que se atoparon no mesmo concello, como as de Adai ou Coeses. Tamén o da Roda, en Barreiros, e a outras que se teñen atopado en varios puntos da xeografía galega sen que, ata o momento, se saiba a súa orixe ou a súa función.\nEstrutura ciruclar en Adai, Lugo / www.manuelgago.org\nO feito é que estas estruturas están rodeadas de misterio. Polo momento, moi poucos especialistas se aventurar a asegurar de que pode tratarse. Sobre o círculo de Adai, Felipe Arias, director do Museo de Viladonga, fala dunha estrutura de control viario de época romana; Manuel Santos, autor do estudo máis amplo ata o momento sobre Adai, non se atreve a aventurar unha función, pero non deixa de chocarlle a proximidade tan inmediata aos outros elementos, fascinantes, que se dispersan entre os inmediatos bosques e prados. Ao divulgador Manuel Gago lémbralle unha castronela altomedieval. Pero como el mesmo di no seu blogue “cada un mira desde a súa óptica, está claro”.\nO círculo de Coeses, atopado no marco das obras a autovía Santiago-Lugo, consta dun un foxo ao redor e está protexido por unha sorte de “coiraza”. No seu interior e exterior apareceron foxas que contiñan cerámica, aínda que moi fragmentada polo paso do tempo. A datación do xacemento podería estar entre o Bronce Final e a primeira Idade do Ferro, “pero podería ter sido utilizado durante moito máis tempo”, segundo apuntou Gonzalo Meijide, arqueólogo da Dirección Xeral de Patrimonio en Lugo.\nEstrutura circular da Roda, en Barreiros / www.galiciaconfidencial.com\nMeijide sinalou unha “posible función ritual” para este singular sitio arqueolóxico. Comparouno, a modo hipotético, co xacemento da Roda de Barreiros, tamén escavado na súa totalidade neste concello da Mariña lucense, tras ser atopada nas obras da Autovía do Cantábrico, que a penas ofreceu material que permitira a súa datación segura.\nCírculo de Bascuas\nRecinto circular de Brea, en Báscuas, Lugo / Xabier Moure\nSobre o atopado en Bascuas grazas ás indicacións de Elixio Vieites, Moure sinala no seu bloque que o círculo está arrodeado en todo o seu perímetro por un parapeito feito con terra e pequenas pedras, cunha altura máxima dun metro e mínima duns trinta centímetros. Polo interior do recinto atopou abundantes pedras, algunhas de boa factura. O diámetro do círculo aproxímase aos 50 metros.\n“Esta estrutura atópase á mesma altura que os montes circundantes polo que nos fixo pensar nun castro agrícola ou de chaira pero, claro está, non son máis que conxecturas”, suliña. Tras falar cun veciño, apunta que na aldea sempre lles chamara a atención aquel círculo obra, aseguraban, dos propios mouros, os mesmos que construíran unha mámoa que hai moi preto do círculo. O seu pai, de 95 anos, lembraba que o parapeito tiña case a mesma altura en toda a contorna, pero debido aos traballos agrícolas e o aproveitamento da madeira para leña foi rebaixándose.\nEsta estrutura está catalogada no PXOM do Concello de Lugo.”Recinto de forma case circular defendido por un pequeno parapeito duns 8 metros de ancho (semi-aplanado) e unha altura que oscila entre 1 e 1,5 metros. Atopábase moi deformado por causas dos labores agrícolas. Non se coñecen evidencias ou noticias de ningún tipo de achádego no lugar, nin tampouco existe a evidencia dun topónimo alusivo á posible existencia dun castro ou similar. Non obstante, cando menos chama a atención a súa disposición, lembrando outros xacementos de similares características”, recolle este documento.\nVistas da mámoa que hai a carón do círculo de Bascuas, en Lugo / Xabier Moure\nSobre a súa función, Moure di que “a hipótese é a dun lugar ritual, unha especie de círculo cerimonial, pero que no canto de pedras fincadas tipo Prado das Chantas (O Valadouro) ou do Monte Lobeira (Vilanova de Arousa), os seus construtores utilizaran terra e pequenas pedras. Nalgúns campos de mámoas galegos téñense documentado pequenos círculos interpretados como “pozos” onde logo irían os enterramentos pero que non chegaron a rematarse como é o caso, que eu coñeza, do Galiñeiro (Aranga), Alto da Arma (Castro Caldelas), Pena dos Mouros (Cervantes) e Seixos Brancos (Viveiro). No caso do Alto da Arma, o círculo, co interior totalmente aplanado e unha “coroa” terreira ao redor, ten unhas medidas duns 25 metros de diámetro, e no círculo do Galiñeiro, duns 20 metros de diámetro, as características son semellantes”.\nTemas: A RodaAdaiBascuascírculoCoesesestrutura circularfunción ritualXabier Moure\nSeguinte Cando os pais do galeguismo descubriron o Monte Pindo\nAnterior Novos achados de petróglifos en Cerdedo


As Fragas do Eume: 17 anos de mala xestión dun parque natural - Praza Pública\nAs Fragas do Eume: 17 anos de mala xestión dun parque natural\nÁrbores caducifolias taladas no interior do Parque Natural © SGHN\nAs Fragas do Eume convertéronse oficialmente en parque natural no verán de 1997. Van xa case 17 anos de protección deste espazo, unha xestión que para a Sociedade Galega de Historia Natural (SGHN) se vén caracterizando pola súa ineficacia, dando como resultado "un parque baixo mínimos, cunha pésima gobernanza e no que a deterioración da biodiversidade se impón fronte á súa conservación". Nun completo informe, a SGHN conclúe que o Parque Natural das Fragas do Eume "é un mal exemplo da xestión dun Espazo Natural protexido" e un "fiel reflexo dunha política incapaz de cumprir e facer cumprir as normativas ambientais, de apoiar e impulsar actividades de carácter sostible nas áreas de influencia socioeconómica, que promovan o seu desenvolvemento e revertan o abandono que sofre o rural galego". A entidade esixe en consecuencia "un cambio substancial na forma de dirixir e xestionar este emblemático espazo natural, fomentando unha xestión máis técnica, acorde coas necesidades de conservación do espazo, e que promova a participación dos cidadáns que viven no Parque".\nEsta situación leva, ademais, a incrementar o risco de que se reproduzan os lumes que hai dous anos arrasaron parte do parque, un perigo que sempre está ás portas, como se puxo de manifesto hai uns días cando se rexistrou un incendio nun dos espazos exteriores das fragas, no Concello da Capela.\nA entidade esixe "un cambio substancial na forma de dirixir e xestionar este emblemático espazo natural, fomentando unha xestión máis técnica, acorde coas necesidades de conservación do espazo, e que promova a participación dos cidadáns que viven no Parque"\nA SGHN chama a atención sobre as distintas ameazas que sofre o parque e actuacións que revelarían unha xestión deficiente. Por exemplo, denuncia a inexistencia de medidas de control das especies invasoras, nomeadamente do eucalipto, a crocosmia e a mimosa e sinala que se detectaron varios casos "nos que despois da curta a matarrasa dun bosque de caducifolias se permitiu a plantación de eucaliptos". Tamén subliña a tala continua e excesiva de árbores autóctonas, coma carballos, a destrución de "superficies importantes" de brañas, breixeiras húmidas e breixeiras secas para a realización de plantacións artificiais ou para a apertura de devasas "de reducida efectividade, máis aínda cando se rodean de grandes superficies continuas de piñeirais e eucaliptais". Así mesmo, critica que a Xunta posúe no interior do parque varias parcelas forestais "nun estado ecolóxico claramente mellorable" pois na maioría medran especies exóticas competindo directamente coas especies arbóreas autóctonas.\nDe igual xeito, alerta da contaminación que sofre o río Eume, no quese poden observar "milleiros de plásticos flotando ou depositados nas beiras", ademais dos prexuízos provocados polos numerosos aproveitamentos hidroeléctricos no seu curso.\nTamén se critica o mal funcionamento e as escasas horas de apertura do centro de interpretación do parque situado na entrada de Pontedeume. Ademais, lémbrase que outro centro de interpretación na zona de Monfero, no que o Ministerio de Agricultura investiu 420 mil euros, nunca foi aberto e leva anos degradándose. Chámase a atención, ademais, sobre o feito de que na cristaleira da fachada principal do Centro de Interpretación aparece propaganda de actividades "que resultan contraditorias cos obxectivos e a normativa de aplicación no Parque Natural", coma por exemplo o anuncio dunha proba deportiva de 4x4.\nDenuncia a inexistencia de medidas de control das especies invasoras, nomeadamente do eucalipto, a crocosmia e a mimosa\nEntre as numerosas denuncias do actual estado do parque enumérase tamén a existencia de vertedoiros incontrolados, de construcións abandonadas feitas de ladrillo ou formigón, ou as ao redor de 500 fochas nos escasos 9 quilómetros do vial que dende Pontedeume se dirixe ao Mosteiro de Caaveiro.\nOs responsables da xestión\nNo informe a SGHN fai un repaso por estas case dúas décadas de xestión, facendo fincapé na acción dalgún dos seus responsables, como Roxelio Fernández, Jorge Vázquez ou Carlos Muñoz\nNo informe a SGHN fai un repaso por estas case dúas décadas de xestión, facendo fincapé na acción dalgún dos seus responsables, como Roxelio Fernández, que como Subdirector Xeral de Espacios Naturais e Biodiversidade "deixou un gris historial de destrución no que destacan a acusación pola Fiscalía debido á irregular tramitación ambiental do dragado da ría de Ferrol e tamén a viaxe a Colombia en plena vaga de lumes nos espazos naturais galegos". Tamén se sinala o traballo de Jorge Vázquez, "sen experiencia na xestión de áreas protexidas" ou do actual responsable (en ausencia dun director), o Xefe do Servizo Provincial da Coruña, Carlos Muñoz, "denunciado pola Fiscalía pola autorización irregular do dragado da Ría do Ferrol, ademais de responsable das aperturas reiteradas da lagoa de A Frouxeira sen criterios hidrolóxicos nen ambientais".\nTamén critican que o presidente da Xunta Consultiva do Parque Natural das Fragas do Eume, Ricardo García Mira, "que deixara constancia da súa implicación en resolver os graves problemas do Parque Natural e en apoiar moitas das medidas propostas polos Concellos e as persoas que viven no Parque Natural", foi cesado en abril do pasado ano e substituído "por unha persoa que dende o seu nomeamento apareceu en contadas ocasións no Parque".\nMapa do Parque Natural das Fragas do Eume © SGHN\nUn novo eucalipto nunha das zonas queimadas polo lume de 2012 nas Fragas do Eume © SGHN\nVertedoiro no interior do parque natural © SGHN\nUnha das 500 fochas existentes no vial de 9 quilómetros que se interna no parque © SGHN


Que son as cookies? Unha cookie é un ficheiro que se descarga no seu computador ou terminal ao acceder ao noso sitio web. As cookies permítennos, entre outras cousas, almacenar e recuperar información sobre os hábitos de navegación dun usuario ou dos seus equipos e, segundo a información que conteñan e o xeito en que empregue o seu equipo, pódense empregar para recoñecer ao usuario.\nQue tipos de cookies usa o noso sitio web?\nCookies propias: son as que enviamos ao seu ordenador ou terminal dende o noso sitio web.\nCookies de terceiros: son as que se envían ao seu ordenador ou terminal desde un dominio ou unha páxina web que non é xestionado por nós, senón por outra entidade que procesa os datos obtidos a través de cookies.\nCookies de sesión: son un tipo de cookies deseñadas para recoller e almacenar datos ao acceder ao noso sitio web.\nCookies persistentes: son un tipo de cookies nas que os datos aínda se almacenan no terminal e se poden acceder e procesar durante un determinado período de tempo, e poden ir desde uns minutos ata varios anos.\nCookies de análise: As que son ben tratadas por nós ou por terceiros, permítennos cuantificar o número de usuarios e realizar a medición e análise estatística do uso que fan os usuarios do noso sitio web. Para iso analizamos a navegación no noso sitio web para mellorar a oferta de produtos ou servizos que ofrecemos.\nCookies publicitarias: son aquelas que permiten a xestión, do xeito máis eficiente posible, dos espazos publicitarios que se atopan no noso sitio web en función de criterios como o contido editado ou a frecuencia na que se amosan os anuncios ou en función do comportamento. de usuarios obtidos a través da observación continua dos seus hábitos de navegación, o que permite desenvolver un perfil específico para mostrar a publicidade baseada nela.\nEn concreto, os provedores de servizos cos que contratamos un servizo para o que é necesario o uso de cookies son:\nGoogle, INC. coa cookie de Google Analytics que se emprega para a análise do comportamento dos usuarios en Internet. A información xerada pola cookie sobre o uso que fai o usuario do sitio web transmítese e normalmente almacénase en servidores de Google nos Estados Unidos. En caso de activar a opción IP anónima no sitio web, a dirección IP non aparecerá completa dentro dos países da Unión Europea nin doutros países que así o acordaron no espazo económico da Unión Europea. Só excepcionalmente se transmitirá o enderezo IP completo a un servidor de Google nos Estados Unidos e unha vez alí acurtarase. Só coa autorización do usuario da páxina, Google empregará esta información para avaliar o comportamento do usuario na páxina web, xerar informes sobre as actividades da web e ofrecer ao propietario da páxina servizos relacionados co uso da web e Internet O enderezo IP transmitido polo seu navegador no marco de Google Analytics non estará asociado a outros datos de Google. O usuario pode evitar o almacenamento de cookies configurando o navegador en consecuencia para que non se almacenen as cookies. Esta configuración pode afectar a plena funcionalidade do sitio web. Co uso deste sitio web, o usuario acepta o procesamento de datos por Google da forma mencionada anteriormente. O usuario tamén pode evitar o rexistro dos datos xerados polas cookies e dos relacionados co uso do sitio web (incluída a dirección IP), así como o procesamento dos mesmos mediante a descarga e instalación do seguinte complemento do navegador dispoñible a través desde esta ligazón: http://tools.google.com/dlpage/gaoptout Máis información sobre os termos e condicións de uso e a política de privacidade nos termos de uso de Google Analytics ou nas condicións xerais de Google Analytics. Teña en conta que nesta páxina o código de Google Analytics inclúe a etiqueta "gat._anonymizeIp ();", que garante a colección de enderezos IP de forma anónima (máscara IP).


Abril 2014 – O Páramo\nCelebración da Pascua en Ribas de Miño\nFregreses das parroquias de Ribas de Miño, Grallás e San Vicente de Gondrame posaron para esta foto despois de participar na Celebración da Pascua na Igrexa parroquial. Bendición do Lume, da auga e pregón Pascual. Unha Eucaristía onde participaron activamente … Continued\nVixilia Pascual en San Martiño de Torre\nO Sábado Santo a parroquia de San Martiño de Torre acolleu a celebración da Vixilia Pascual, onde se deron cita fregreses desta parroquia e das veciñas de Piñeiro e Friolfe. Comezou coa bendición de lume novo e procesión, pregón pascual e … Continued\nIgrexa de Piñeiro\nO Salvador de Piñeiro conta cunha igrexa parroquial que ten sona polo seu campanario. Esta perspectiva está tomada dende a cada rectoral, que estos días está sendo sometida a labores de limpeza e posta en valor.


A Farola de Praga: mayo 2007\nO Venres foi o fin da campaña e para festexalo marchei ó único acto no electoral do día.\nO sorprendente concerto dos "Gaiteiros de Lisboa" en Ponferrada tivo boa acollida (2/3) e foi un espectáculo moi interesante. Non son quen de facer un calificativo desta rexeneración do folklore tradicional empregando os elementos sonoros aportados por séculos de contacto cos 'ritmos tropicais' africanos e brasileiros e polo inxenio de mestres Luthiers modernos, mais si podo dicir que foi unha mágoa que o concerto se fixese nun teatro con butacas e non nun lugar aberto pois, en moitas ocasions, a música invitaba a danzar e non a estar sentado.\nComo mostra do seu pensamento estas verbas...\nVeneramos o gaiteiro de Trás-os-Montes que vive tocando e bebendo enquanto outros lhe tratam das terras (bons tempos!), os virtuosos gaiteiros galegos, escoceses e irlandeses e ainda mais outros, que nos tempos conturbados que vivemos, tentam devolver a gaita de foles ao seu habitat natural - o convívio entre as gentes. São como santos no nosso altar musical. Sabemos, no entanto, que o caminho que vamos traçando nunca nos levará àquela santidade\nCertamente disfrutei da actuación ainda non recoñecendo nengun tema pois xa están moi lonxe daqueles que presentaran un video para o Xabarín ainda que manteñen como señas de identidade a importancia das voces e dos ritmos de tambor.


Tags obras - Bloque Nacionalista Galego de Vigo - BNG - Bloque Nacionalista Galego\nBNG Vigo 27/xuño/2022\nA fronte nacionalista pide contar coa opinión do movemento veciñal, das organizacións sindicais e de persoas expertas para realizar un control exhaustivo dos traballos.\nXabier P. Igrexas: “O BNG cremos que hai outra maneira de planificar para evitar o colapso do tránsito e que as obras se eternicen e produzan evidentes molestias”.\nBNG Vigo 06/xuño/2022\nA fronte nacionalista reclama transparencia do Goberno municipal sobre as obras do túnel da Porta do Sol e pide facer públicos todos os informes sobre os restos descubertos.\nAcusa á Dirección Xeral de Patrimonio da Xunta de “deliberada omisión” das súas competencias por permitir que o goberno de Abel Caballero “faga o que quere”.\nXabier P. Igrexas: “A cidade ten dereito a coñecer cal é a importancia arqueolóxica do atopado e que se faga prevalecer a valoración experta sobre o capricho do alcalde”.


III Feira Gastronómica da Montaña Coruñesa\nO domingo 6 de novembro celebrarase na Praza do Concello a III Feira Gastronómica da Montaña Coruñesa. Unha xornada na que haberá exposición, venda e degustación de productos da comarca coma castañas, queixos, filloas, pan, productos da horta..., haberá servizo de pulpeira e degustación gratuita de callos ademáis de música en directo.\nComo preámbulo o sábado 5 de novembro celebrarase a II Ruta Micolóxica acompañados por un experto. A saída terá lugar na Praza do Concello as 11,00 horas e o remate haberá unha degustación gratuita na Praza.\nPola noite haberá magosto e Festa de Halloween tamén na Praza do Concello organizada pola asociación de empresarios de Sobrado.\nCampaña para o fomento da reciclaxe


Club do Mar: diciembre 2012\nDiario de Ferrol "Mugardos venció en la regata aresana" [28/12/2012]\nO pasado Domingo 16 de Decembro de 2012 celebrouse na Malata (Ferrol) o Campionato "Provincial de Remoergómetro" no que participou o Club do Mar de Mugardos. O club competiu nas categorías alevín feminino, alevín masculino, infantil feminino, infantil masculino, cadete feminino, veterano masculino, alevín feminino por eqiupos, infantil feminino por equipos, infantil masculino por equipos e cadete feminino por equipos , obtendo moi bos resultados en todas as categorías, polo que felicitamos ós deportistas participantes.\nDiario de Ferrol "Ferrolterra acaparó los puestos de podium en el torneo Provincial" [18/12/2012]\nResultados Individuáis "Foro de Todoremo.com"\nResultados por equipos "Foro de Todoremo.com"\nO Club do Mar de Mugardos comunica o roubo das series da lotería de Nadal cos números comprendidos entre o 851 – 900 e 1301 - 1500 vendidas por dita entidade. A lotería roubada atopábase sen cuñar polo que se prega os interesados que revisen a lotería da entidade que lles sexa ofrecida. Os novos números que reemprazan os roubados atópanse cuñados e firmados polo presidente da entidade para disipar posibles dúbidas sobre a súa procedencia.


Cuestión repaso agrupamento artrópodos vertebrados\nCuestións de repaso para o exame de Artrópodos e Vertebrados\n1. Agrupamento: Cuestións Repaso Artrópodos e Vertebrados1. Define coas túas palabras: animais de sangue fría (ectotérmicos),animais de sangue quente (endotérmicos), cefalotórax, plumón,tráquea, quilla, artrópodo e vexiga natatoria.2. Indica as partes en que se divide o corpo dos seguintes artrópodos esinala a que grupo pertence cada un:3. Observa o debuxo e explica o que saibas del:\n2. 4. Establece, utilizando unha frase, unha diferenza entre os seguintespares de palabras:- Insecto/Arácnido- Invertebrado/Vertebrado- Peixes cartilaxinosos/ Peixes óseos- Anfibio/ Réptil- Crustáceo/Insecto- Ollos simples/Ollos compostos- Plumas de voo/Plumón- Branquias/Pulmóns- Marsupiais/ Placentarios5. Resposta as seguintes cuestións curtas:a) Que características dos réptiles permítenlles vivir lonxe daauga?b) Que vantaxes teñen os insectos que os fan os animais máisabundantes do planeta?c) Que características ten o ornitorrinco ou o equidna que o fantan diferente respecto a outros mamóferos?6. Indica se as seguintes frases son verdadeiras ou falsas e explicaástodas:- As patas dos anfibios sen cola son todas iguais.- O cempés é un insecto.- As aves non teñen dentes.- Os equinodermos son animais terrestres.- Os insectos respiran por pulmóns.- Os crustáceos respiran por branquias.- Os peixes poñen ovos impermeables.\n3. - Todas as serpes teñen veleno.- Os escánceres son serpes.- A maioría dos réptiles son ovíparos.- A maioría dos anfibios son vivíparos.- Todos os peixes teñen esqueleto óseo.7. Se dice que o ser humano é un mamífero moi especial, cales son assúas principais características?8. Pon un exemplo de:- Crustáceo- Miriápodo- Insecto- Animal que sofre cambios morfolóxicos importantes (metamorfose)- Mamífero que pon ovos.- Arácnido que non sexa unha araña.- Equinodermo.- Vertebrado de sangue fría (ectotérmico)- Vertebrado de sangue quente (endotérmico).- Réptil que se despaza reptando.- Peixe cartilaxinoso.- Peixe óseo.- Artrópodo que respire por tráqueas.- Artrópodo que respire por branquias.- Mamífero placentario.- Mamífero marsupial.9. Indica tres diferenzas entre réptiles e anfibios.10. Completa a seguinte táboa indicando SI ou NON:Anfibios sen cola Anfibios con colaPatas posteriores máislongasPatas de igual lonxitudePel moi fina, connumerosas glándulasCarecen de colaAnimais de sangue fría(ectotérmicos)Corpo alongado\n4. 11. Indica, marcando cun “x”, cales das seguintes características sonpropias dos peixes:- Poden ser carnívoros, herbívoros e omnívoros.- A maioría son ovíparos.- Teñen respiración pulmonar.- Poden vivir en terra, aínda que preto da auga.- Teñen aletas para impulsarse e manobrar na auga.- Teñen a pel núa (desnuda).- Son animais de sangue fría (ectotérmicos).12. Cita tres características dos mamíferos placentarios e que nonaparezan nas aves.13. Indica, marcando cun « x », que características presentan as aves :- Son animais de sangue fría (ectotérmicos)- Son animais de sangue quente (endotérmicos)- Teñen plumas que lles axudan a conservar a calor corporal.- Teñen plumas para voar.- Teñen escamas.- Poñen ovos sen casca que incuban en niños (nidos).


Médicos interinos piden ao Sergas un "servizo médico permanente" en Cíes e Ons entre "xuño e setembro"\n10 mayo 2017 18:00 h.\nSanidad Cíes Ons\nSinalan que a alta afluencia de visitantes durante estas datas require un maior persoal santiaria\nA Asociación de Médicos Interinos de Galicia (Asmig) reclama ao Sergas a implicación dun "servizo médico permanente" nas illas Cíes e Ons durante "polo menos os meses de xuño a setembro", ambos os incluídos.\nSegundo sinalou Asmig nun comunicado, "a enorme afluencia de visitantes a estes illados enclaves naturais fai imprescindible que se estableza unha base permanente durante estes catro meses en ambas as illas".\nRespecto diso, segundo destaca a asociación, "acoden cada día moitos turistas, pero tamén mantén unha poboación estable que necesita e ten dereito á seguridade que ofrece un servizo médico estable".\n"Asmig xa alertou o pasado ano acerca da mínima atención asistencial nas Illas do Parque Nacional, que é cuberta unicamente por persoal de enfermería e soamente durante as horas de sol, quedando totalmente desasistida pola noite", segundo explica este colectivo de interinos.\nNeste sentido, esta asociación lamentou que se produciron xa situacións de grave risco vital, que obrigaron a mobilizar helicópteros de rescate desde o continente que, afortunadamente, conseguiron trasladar a tempo os pacientes". Ademais sinala a posibilidade de que "esa boa serie chegue algún día ao seu fin e prodúzase unha situación límite con resultado fatal", abunda.\nSobre a localización, Asmig matizou que "non sería necesaria a construción de ningún tipo de infraestrutura, polo menos en Cíes," xa que, segundo considera, "poderíase utilizar as instalacións do centro de información de visitantes que existe na actualidade e podería ser acondicionado rapidamente para establecer unha consulta e unhas dependencias de descanso para médico e enfermeiro".\n"Non executar xa este ano esta mínima cobertura médica non podería ser interpretado doutra forma que como unha nova mostra de indolencia e deixamento tanto do Sergas como da Consellería de Medio Ambiente, abandonando á súa sorte a todos quen se atrevan a visitar un parque nacional que non podería garantir atención médica permanente aos cidadáns, á que teñen dereito en calquera punto do territorio galego, incluso as illas", expuxo a asociación.\nPor iso, Asmig advertiu de que adoptará as "medidas oportunas" no caso de que a Xunta "decida optar pola opción máis barata, pero menos seria e rigorosa". "2.200 persoas cada día carecerán dun servizo médico razoable só por motivos económicos", concluíu.\nMédicos interinos piden ao Sergas un "servizo médico permanente" en...\nImputado un veciño de Cospeito por agredir a tres persoas


A ANPA do CEIP Javier Sensat desmárcase de Foanpas e garante á Xunta o servizo de comedor - VigoÉ\nA ANPA do CEIP Javier Sensat desmárcase de Foanpas e garante á Xunta o servizo de comedor\nO xefe territorial de Educación, César Pérez, confirmou a noticia durante unha visita ao centro escolar, que ten 85 alumnos e contará con desdobres en 5º e 6º de Primaria\nImaxe da visita realizada este venres ao CEIP Javier Sensat. / Foto: Xunta de Galicia\nO xefe territorial da Consellería de Educación, César Pérez, anunciou este venres que a Asociación de Nais e Pais de Alumnos do CEIP Javier Sensat está en disposición de manter a prestación do servizo complementario de comedor como o viña facendo ata o de agora. Así o confirmou durante unha visita a este centro público vigués, na que puido comprobar a organización da ANPA e dos equipos directivos para adaptarse ás medidas marcados polo protocolo fronte á Covid-19 ante o inicio do curso.\nSegundo informou, tal e como o teñen contemplado, os 85 alumnos comerán “gardando en todo momento a distancia de seguridade e ofrecendo todas as garantías sanitarias que se recollen no devandito protocolo”. Deste xeito, a ANPA deste centro desvincúlase da rede xestionada por Foanpas en Vigo, cuxa asamblea acordara por “unanimidade” non prestar este servizo.\nPara a organización do servizo de comedor escolar, os comensais deberán gardar unha distancia de 1,5 metros, estar sentados en oblicuo e con postos fixos para cada un durante todo o curso escolar. Para garantir o servizo a todos os usuarios, a entidade xestora do servizo de comedor pode establecer quendas, utilizar espazos lindeiros ou instalar cristaleiras ou separacións de cando menos de 60 centímetros de altura colocadas directamente sobre o mesado, para o cal non sería preciso manter a distancia mínima.\nO xefe territorial aproveitou para lanzar unha mensaxe de tranquilidade ás familias de cara o comezo das clases, pois sinalou que a implicación e organización dos equipos directivos dos centros “está a ser exemplar”.\nSegundo dixo, o CEIP Javier Sensat conta cun plan de continxencia no que se recolle “de forma exhaustiva” a redistribución de espazos e as medidas a adoptar a nivel de grupos -con dous desdobres en 5º e 6º de Primaria-, os medios de protección, a limpeza, o uso de espazos ou o protocolo de actuación en caso de detectarse algunha incidencia.\nPérez foi duramente criticado este venres polo alcalde de Vigo, Abel Caballero. O rexedor olívico pediu á conselleira de Educación, Carmen Pomar, que desautorice ao xefe territorial por asegurar que a negativa de Foanpas a xestionar os comedores responde a motivos políticos.\nCaballero censurou estas declaracións dado que, segundo apuntou, Foanpas está formada por nais e pais que nada teñen que ver co mundo da política. O alcalde reivindicou a aportación social da federación de ANPAS viguesa, que non saca rendibilidade económica ningunha da súa actividade.\nTags: César PérezcomedorCovid-19educaciónFoanpas


Irene Vilaboa é recibida na Subdelegación do Goberno como referente da igualdade no balonmán - Pontevedra Viva\nAsubdelegada do Goberno, Maica Larriba, xunto a Irene Vilaboa, adestradora do Teucro, y o delegado Javier Domínguez\nLuns 19 de Outubro, 2020 ás 17:27 do Luns 19 de Outubro, 2020\nA subdelegada do Goberno, Maica Larriba, recibe a Irene Vilaboa, adestradora do Teucro\nA subdelegada do Goberno en Pontevedra, Maica Larriba, recibiu este luns a Irene Vilaboa, adestradora do SD Teucro e primeira muller á fronte dun equipo da División de Honra Prata do balonmán español.\nAcompañada na Subdelegación do Goberno polo delegado do equipo, Javier Domínguez, Larriba expresou que "é un inmenso pracer poder recibir hoxe a unha figura do deporte da talla de Irene Vilaboa. Unha referente no ámbito deportivo e tamén na loita pola igualdade".\nA mandataria socialista quixo tamén destacar o compromiso do Goberno co deporte feminino en España "mellorando as condicións das deportistas e fortalecendo as súas estruturas deportivas, así como facendo efectivo o principio de igualdade entre mulleres e homes mediante a promoción da presenza da muller en todas as esferas e categorías deportivas". A firma do primeiro convenio colectivo do fútbol feminino que tivo lugar no mes de febreiro no Congreso foi posto como exemplo deste compromiso por parte de Larriba.\nAntes de tomar as rendas do Teucro, Vilaboa xa fora a primeira adestradora en dirixir a un equipo en Primeira Nacional, fíxoo en Bueu, despois de pasar polo BM Porriño e ao Atlético Guardés. Tamén formou parte do corpo técnico da selección española júnior feminina durante dez tempadas nas que, entre outros éxitos, conseguiu unha medalla de prata no Europeo do 2007.


Temas: ECONOMíA TRABALLADOR EMPRESARIOS UE XUNTA GOBERNO CENTRAL OIT INE IGE CIG CCOO DESEMPREGO DE LONGA DURACIóN DESEMPREGO\nGalicia suma máis parados de longa duración que Austria, un 26,4%\nPor Moncho Mariño | Santiago de Compostela | 18/04/2022 | Actualizada ás 22:00\nO desemprego de longa duración é un mal endémico en Galicia. As últimas informacións apuntan un 26,7% de persoas nesta situación, superando o cuarto da poboación desempregada no país. Este fenómeno ten orixes diversas mais todo apunta ao desmantelamento laboral nos tres sectores produtivos. Un exemplo no sector terciario é a banca que cos axustes sobre os seus cadros de persoal está eliminando postos ocupados por persoal cualificado, moitas veces menor de 60 anos. Alén diso, o colectivo que nos ocupa inclúe persoas recpetoras de prestacións por desemprego, subsidios, salario mínimo vital (SMV), RISGA e outras axudas. A elas súmaselles quen non encontrou traballo durante os dous últimos anos ou máis e tampouco teñen cobertura social ningunha.\nOficina de emprego, paro, parados\n“O desemprego de longa duración é un mal endémico en todo o Estado, non só en Galicia, e ademais diso, temos unha das taxas máis altas da Unión Europea”, indica Maica Bouza de CCOO. Esa taxa sinala a España coa maior porcentaxe de desemprego dentro da UE cun 12,6% con Grecia por detrás cun 11,9%. As porcentaxes son aínda máis altas se só nos circunscribimos á xente con dous ou máis anos sen emprego, España suma o 30% dos e das desempregadas de longa duración de toda a Unión, 912.000 persoas.\nSegundo o Instituto Galego de Estatística (IGE), desempregado de longa duración é quen leva doce ou máis meses sen traballar, incluíndo na enquisa quen xa encontrou traballo despois da entrevista. É esta unha definición aceptada? O IGE di seguir os parámetros marcados por Eurostat, a oficina estatística da Comisión Europea, para elaborar a súa definición. Por outra parte, o perfil da persoa que vive nesta situación “a maioría son persoas que xa traballaron con anterioridade, dentro delas hai quen leva dous anos ou máis buscando emprego mesmo cobrando prestación” apunta Maica Bouza.\n“Son desempregados sen capacidade de sustento digno, con dificultades para dar cun traballo e que moitas veces recorre ás coberturas sociais” do Francisco González Sío, da CIG. Esta situación responde para González Sío a unha repartición irregular no mercado laboral en Galicia. Mentres que os sectores primario e secundario diminúen a súa actividade e a absorción de man de obra, o sector terciario estaría focalizándose na hostalaría “e atender o Camiño de Santiago” cunhas condicións laborais moi precarias, “moito máis que noutros lugares do Estado”. Por tanto, a falta de alternativas e novas oportunidades é un factor máis detrás do fenómeno laboral que nos ocupa.\nUnha característica do mercado laboral en toda España é o “idadismo, a discriminación por idade para entrar no mercado laboral, unha compoñente psicosocial que aquí afecta sobre todo a persoas maiores de 45 anos” sinala Bouza. O mercado laboral considera “vellos” e “vellas” xente capacitada e “excelentes profesionais” se pasan dos 40 anos. “O sector da banca por exemplo, está eliminando postos ocupados por profesionais de cincuenta e poucos anos cunha formación excelente e na mellor etapa profesional da súa vida”, apunta Bouza.\nUn segmento da poboación moi castigado por esta tendencia laboral son as mulleres. Aquelas que abandonan o seu posto de traballo para exercer as tarefas do fogar ou atender persoas dependentes, cando buscan volver ao mercado laboral, baten cunha realidade que acusa a súa idade ou a falta de “reciclaxe” para novas demandas nos seus antigos postos.\nOs sectores que poderían ofrecer empregos de calidade van perdendo peso na economía galega. “O sector primario pasa polo abandono de explotacións, dentro do secundario as oportunidades tamén diminúen e no terciario temos salarios e postos moi precarios” insiste González Sío. Isto, máis as trabas xa apuntadas crean dentro da persoa sen traballo unha sensación psicolóxica de incapacidade para encontrar un emprego.\nA busca de novas vías de emprego fóra do sector servizos, a mellora nas condicións contractuais e de salario así como cambios na cultura empresarial para contratar, serían algúns puntos que poderían reducir a porcentaxe de desemprego de longa duración en Galicia.


A XVIII edición da Feira Medieval de Monforte xa ten vídeo e cartel - Novas do Eixo Atlántico\nSe celebrará os vindeiros 16 e 17 de abril\nRemitido 11 Marzo, 2022 4 Minutos de lectura\nMonforte de Lemos | José Tomé Roca, alcalde de Monforte, deu a coñecer a campaña promocional da XVIII edición da Feira Medieval de Monforte, que se celebrará os vindeiros 16 e 17 de abril, dando a coñecer o deseño do cartel e do vídeo oficiais do que é un dos eventos máis importantes do calendario anual do Concello. O alcalde anunciou o desenvolvemento dunha campaña de promoción “igual de intensa que a que fixemos no ano 2019 para que a xente poida incluír a Feira Medieval dentro da súa programación de descanso e de ocio nas vacacións de Semana Santa, que veñan a Monforte”, campaña que se sustentará nos dous elementos antes mencionados.\nO cartel da XVIII edición da Feira Medieval de Monforte, foi deseñado polo monfortino José Antonio Quiroga. No seu deseño conxuga varios elementos que para o Equipo de Goberno son claramente centrais da feira, como a TAU, ou a Porta Nova da Muralla Medieval.\nCo vídeo promocional “queremos celebrar a volta da Feira Medieval e celebrar un anaco desa normalidade que se nos arrebatou fai xa un par de anos. Dende o Concello entendemos que celebrar a vida, celebrar a Feira é o que toca agora, porque tal e como destaca o audiovisual “toca vibrar como lume da noite a arder xuntos”, subliñou José Tomé. A proposta audiovisual é unha peza producida por Amanita Studio, empresa monfortina, e conta coa voz da poetisa de Salcedo (A Pobra do Brollón) Noa Moreira e a banda sonora do compositor monfortino Fabio González.\nO alcalde anunciou a súa circulación polas redes sociais e a páxina web do Concello, a súa proxección no MUPI da rúa Cardenal, así como en diferentes soportes dixitais, para acadar a máxima difusión posible deste evento. O vídeo pódese ver en: https://youtu.be/jGWBGvGUmhU\nJosé Tomé tamén explicou que o equipo de goberno leva tempo xa preparando esta edición de recuperación da Feira Medieval, mantendo contactos e reunións preparatorias con asociacións culturais e colectivos, comerciantes, artesáns e hostaleiros, para coa axuda de todos eles ir compoñendo o programa.\nO alcalde concluíu a súa intervención destacando que “tal e como me comprometín dende principios de ano, seguimos traballando para recuperar a normalidade en Monforte de Lemos, e para volver a celebrar con todo o seu esplendor a nosa Feira Medieval, que tamén vai supoñer unha importante inxección económica para a nosa hostalería, o noso comercio e o noso turismo”. E tamén anunciou que “con esta edición xa só quedan días para acadar as 20 edicións para que se recoñeza a condición de Feira de Interese Turístico de Galicia”.\nMar de Santiago amosará a súa oferta turística en Fairway, IV Fórum do Camiño de Santiago\nConcello da Cañiza asina convenio de colaboración para reimpulsar a Vía Mariana de Peregrinación Luso-Galaica\n175 consultas en 1,708 segundos.


De nuevo Olegario Sotelo publica en su blog un precioso y extenso articulo sobre nuestro pueblo que incluye una entrevista a la Señora Ubalda, reproducimos a continuación la primera parte y la lectura integra podeis realizarla en http://soteloblanco.blogspot.com/2009/07/senora-ubalda-de-torbeo-unha-testemuna.html.\nA Señora Ubalda de Torbeo: unha testemuña do paso do tempo Noutro capítulo falei de Torbeo, das súas tabernas e dos taberneiros que máis saben da vida desta parroquia nos últimos cincuenta anos. Lembro que me acheguei por vez primeira a esta aldea cando aínda era un rapaciño, pois fora á xeira dun veciño de Quintela cunha xugada de vacas. Este home precisaba axuda para subir tres carros cargados con trabes que sacara dos soutos que tiña en Torbeo para construír unha casa en Quintela. Para extraer dos soutos as trabes había que realizar un enorme esforzo pola gran pendente pola que había que arrastrar as enormes trabes ata o cargadoiro. Lembro perfectamente que para subir estes tres carros cargados fomos da miña aldea todos os homes e moitas parellas de vacas e de bois. Cando os carros cargados subían cara á miña aldea, ademais da pendente había que sortear unha chea de dificultades a través daqueles camiños. Recordo que, cando chegamos a unha curva, as trabes eran longas de máis e o carro non podía rousar, o que obrigaba a aqueles homes sabios e curtidos a desenganchar as vacas do tiro e poñelas enganchadas ao recadén para que non escapase o carro pola ladeira, mentres os homes coa forza dos seus brazos xiraban o carro ata sortear a curva e, logo, volvíanse enganchar as vacas para seguir co tiro por aquel camiño empinado. Se aquelas escenas se filmasen, darían para un bo documental, xa que nos amosaría o esforzo titánico complementado entre xugadas de animais e homes que ían a unha xeira; homes solidarios coas necesidades dun veciño. Outra das veces que fun a Torbeo foi á vendima dos da Turneira. Estes eran uns veciños de Quintela que tiñan os viñedos nesta parroquia. Era eu un mozo duns quince anos e recordo como cargaba os cestos de uvas que había que transportar subindo «patao» tras «patao» ata chegar ao lugar onde estaba o carro. Alí botabamos os acios do cesto na «arca» e logo, unha vez rematada a vendima, varias xugadas de vacas tirarían do carro por aqueles camiños que levaban a Quintela. Tamén lembro que fun a unha «pisa» de castañas e, logo de golpear os sacos un home por cada lado contra o «pisoto», baleirábanas despois no bandoxo, que era unha especie de cribo que se adaptaba á cintura, e deste xeito podían mover as castañas para separar a castaña da casca ou «muíña» e separar, á súa vez, os «picós» ou castañas partidas das boas; despois enchíanse os sacos e á tardiña cargábanse no carro para transportar as castañas ata a miña aldea. Eu era ben novo e os traballos que levabamos a cabo eran duros; pero o feito de ir en compañía de xente para recoller estes prezados froitos tiña algo de festa solidaria entre os propios veciños.\nA riqueza paisaxística, o clima da ribeira, que favorece a produción de excelentes viños, os abundantes soutos de castiñeiros nas distintas pendentes que dende Moreiras de Arriba ata San Lourenzo e camiño da ribeira do Sil conforman un contorno paisaxístico único. Todos estes lugares ladeiros de viñas con «pataos» que aguantan as terras e soutos tamén pendentes nos que había que facer «arelladas» e onde quedaban os billotes cando pingaban os ourizos contrastan coa planicie do val, onde se sitúan os lugares xunto cos lameiros e as hortas. Pero Torbeo conta cun rico patrimonio arquitectónico e cultural. O fermoso barrio do Carballiño ten un interesante pazo en non moi bo estado de conservación que foi levantado entre os anos 1750 e 1780 por don Lucas Casanova e Varela. Este pazo é coñecido popularmente como «A Casa das Cubanas». En fronte deste pazo atopamos unha nova edificación: un albergue. Este precisou para a súa construción un importante investimento e que, como en tantas obras feitas con cartos públicos, unha vez feito non se sabe cal será a súa utilidade...\nDurante a Guerra Civil en Torbeo había xente progresista e, simplemente por iso, por ser de esquerdas e progresistas, o réxime franquista pasou unha tremenda factura de represións obrigando a que moitos veciños tivesen que converterse en «fuxidos». Pero, sen dúbida ningunha, o buque insignia desta parroquia é a igrexa de Santa María de Torbeo. Data dos séculos XII-XIII e pertence ao antigo Priorato dos Frades de San Bieito, de transición do románico rural galego ao oxival. Conserva a planta primitiva con pequenas adicións, como a sancristía con bóveda de crucería no muro. É interesante a proporción e harmonía do conxunto. As capelas laterais son do século XVII e a sancristía do século XVI. Dos retablos e das imaxes orixinais non queda nada como consecuencia dun incendio provocado no ano 1936 e que logo se foi reparando ata o ano 1945. Hoxe Santa María de Torbeo pertence á diocese de Lugo, á que se agregou no 1955 procedente da de Ourense. Actualmente están derribados o mosteiro e a casa consistorial anexos á igrexa pola parte dereita e que se utilizaron como ampliación do cemiterio que arrodea a igrexa. Como na maioría dos cemiterios das parroquias rurais da zona, hai medio século só contaban con catro ou cinco nichos construídos en pedra da zona. A maioría dos veciños eran enterrados en sepulturas feitas na terra. Pero hoxe está cheo de panteóns de varias plantas, construídos con ladrillo e con frontes adornados con pedra granítica do Porriño de variadas cores. Hoxe en Torbeo, como na maioría dos cemiterios da zona, todo o mundo que vive aquí ou na emigración construíu o seu nicho dun xeito no que se estableceu unha pequena competencia para ver cal é mellor. Con frecuencia é máis luxosa a edificación que servirá de última morada que a que un día foi ou aínda é a casa da aldea. Torbeo ten unha historia e datos suficientes que poderían recollerse nun libro. Sería interesante que o fixesen os investigadores novos e persoalmente estaría disposto a colaborar na publicación dese traballo como editor.\nAgora imos falar dunha persoa que durante un tempo e aínda hoxe grazas á súa existencia deu a coñecer o nome de Torbeo. Esta persoa foi Filomena Arias (1865-1938), máis coñecida como A Bruxa de Torbeo. Falei desta bruxa no meu traballo Antropoloxía Cultural da Terra de Caldelas e, como non había nada escrito daquela, fundamentei parte da investigación en experiencias das persoas das aldeas que a coñeceran ou foran á súa «consulta». Tiven a sorte de coñecer en Torbeo a Ubalda Doval Arias, unha muller que durante o século XX viviu distintas experiencias na vida destas aldeas e ademais coñeceu de cerca a Filomena, pois vivía ao carón da súa casa.Conta a Señora Ubalda como a bruxa se transformaba cando entraba en transo e como deixaba á parte o galego para comezar a falar nun perfecto castelán e dar nesta lingua o veredicto da consulta dos seus clientes. Seica foi posuída por varios espíritos. No libro parroquial consta que foi exorcizada. Logrouse que expulsase dous espíritos, pero deixaron un dentro por medo a provocar danos irreparables na súa saúde. Parece ser que ese que quedou dentro era o que lle transmitía o poder de curar e de ter visións. Filomena acadou sona de curandeira e adiviña. Esta sona foi máis alá das fronteiras da parroquia de Torbeo e fixo que acudisen ata a súa consulta persoas de toda Galicia, Castela e Portugal, así como moitos emigrantes galegos residentes no estranxeiro. Conta a Señora Ubalda como un home que veu pedindo pola aldea se converteu no amante e publicista de Filomena.


17 plataformas de segunda man que non podes perderche | Consumer\n17 plataformas de segunda man que non podes perderche\nOs servizos web permiten comprar e vender obxectos de segunda man, desde roupa de bebé a libros, a través de aplicacións, chats e procura de artigos por geolocalización\nData de publicación: Luns, 13deXuñode2016\nImaxe: Jason Howie\nAs plataformas de segunda man están de moda: a metade dos internautas españois recorreu o ano pasado a servizos en liña para adquirir produtos usados. Estes portais permiten comprar con total comodidade desde calquera sitio xa sexa desde o computador ou o teléfono móbil. Teñen aplicacións, inclúen chats e ata existe a posibilidade de realizar a procura de artigos mediante geolocalización. Neste artigo descríbense 17 destas páxinas web desde as que poder adquirir e vender produtos de segunda man de todo tipo.\nA compravenda de segunda man non é un invento actual, pois sempre houbo tendas físicas dedicadas a iso. Pero, coa crise e os avances tecnolóxicos, a posibilidade de sacar un diñeiro extra vendendo o que non se usa e de comprar máis barato o que se necesita está máis viva que nunca. Segundo un estudo da asesoría TNS para eBay realizada a principios deste ano, o 63% dos internautas españois emprega plataformas para vender o que xa non utiliza. Nas páxinas web de segunda man hai xoguetes, bicis, libros… e ata coches, motos ou casas! A compravenda pódese facer desde o computador ou mesmo desde o móbil de maneira sinxela e segura.\nPlataformas de segunda man, renovadas\nWallapop é unha aplicación que logrou un gran éxito nos últimos anos coa comercialización de produtos de segunda man. Dá a posibilidade de gañar diñeiro vendendo o que non se usa e adquirir oportunidades. Utilízana miles de usuarios.\nO mesmo formulación ten Vibbo (antes segundamano, en papel desde hai décadas e en liña desde hai moito tempo), que realiza vendas por proximidade e conta con miles de artigos de todo tipo.\nEn Milanuncios tamén se pode atopar de todo. Ten un motor de procura con varios filtros para achar os produtos que se necesitan. Na súa aplicación, que é moi intuitiva, a compra está baseada por categorías ben diferenciadas: coches, casas, instrumentos, artigos para recentemente nados… Os produtos aparecen colocados por orde de chegada; os máis novos están ao principio.\nHappySale axuda a vender as cousas que xa non se utilizan a través de Facebook, Twitter e Google Plus. É moi fácil de usar: faise unha foto do artigo, introdúcese a descrición e o prezo e, despois, compártese nestas redes sociais.\nEntre as plataformas coñecidas onde se pode adquirir e vender con facilidade todo tipo de produtos non se poden esquecer as pioneiras: eBay, Amazon e Cash Converters.\nPlataformas para comprar e vender roupa\nEntre as webs máis exitosas están as dedicadas á venda e compra de roupa de segunda man. Hai algunhas como Percentil ou A miña Roupa go! que teñen modelos, complementos e zapatos de boas marcas, en moi bo estado e a prezos razoables, tanto para vender como para adquirir. Son, ademais, plataformas seguras, polo que se converteron nunha excelente opción para renovar o armario (ou limpalo, se desexa vender) sen complicacións.\nCompras para bebés de segunda man\nCadeiras de seguridade para o automóbil, parques, bañeiras ou tronas que xa non se utilizan, pezas que quedan pequenas enseguida e non poden aproveitarse… O mundo dos bebés e todo o aparato que os rodea é moi propicio para a compravenda de segunda man. Ademais de Percentil, BabyEco é un excelente servizo para adquirir produtos en excelente estado ou para vender os que xa non se poderán empregar máis.\nCompravenda de coches rápida e sinxela\nSe se quere vender o coche e recibir o diñeiro no acto, obter a mellor tasación de automóbiles ou beneficiarse de ofertas especiais, é posible acudir a Yamovil . Ademais de poder vender o vehículo ou comprar algún de segunda man, incorpora a opción de tasación gratuíta: basta con encher un formulario cos datos do modelo de coche, antigüidade, marca, quilómetros e equipamento. En pouco tempo, recíbese un correo electrónico coa valoración.\nOutra plataforma de compravenda de vehículos de segunda man é AutoScout24, de similares características á anterior.\nQuen desexen adquirir computadores de segunda man coma se estivesen para estrear, poden recorrer a Portatilypunto . Os seus equipos gozan da máis absoluta garantía de funcionamento e o seu custo é excepcional. Si recomendan que, en compravendas tecnolóxicas, téñase moi claro a que destinar o computador, pois non é igual comprar un para deseñar en 3D que para realizar traballos sinxelos.\nEn Telocompro teñen tamén unha sección de compravenda tecnolóxica cos artigos máis variados a bos prezos.\nComprar e vender libros en liña\nAs persoas que len todo tipo de historias poden acceder, por menos de cinco euros, a unha ampla selección de libros de segunda man en IberLibro . Hai clásicos da literatura, novelas de misterio, históricas, ensaios…\nRelibrea é un sitio web onde se venden exemplares usados que xa non queren conservar para recuperar parte do investimento inicial (hai seccións especiais de libros de texto). Tamén se pode buscar nun amplo catálogo e comprar os títulos de segunda man que se necesiten.\nImaxe: Abi Skipp\nDesde maletas vintage e obras de arte a xoguetes, lámpadas antigas, discos ou selos. Moitas veces, búscase algo máis, xa sexa un cómic ou artigos de modelismo -unha das afeccións que máis diñeiro move é o modelismo ferroviario-. Para os interesados en obxectos únicos, artísticos ou de colección, Todocoleccion é unha das plataformas onde poden atopar estes tesouros.\naforro consumo segunda man


@ConcelloNigran mantén o seu proxecto de construir a nova biblioteca pública no centro da vila - Vigo al minuto\nO goberno de Nigrán segue adiante coa súa proposta para construir unha nova biblioteca no centro do municipio tras estar exposto o anteproxecto ao público durante un mes na web municipal e non recibir suxestión algunha de cambio por parte da veciñanza, entidades, partidos políticos ou asociacións -prazo que acordara a corporación no Pleno do 27 de abril-.\n«Pasado o periodo de exposición sen recibir achegas estamos moi satisfeitos de que se aceptara a nosa proposta ao 100%. Entendemos que cumpre as expectativas dos cidadáns e da corporación e entramos nunha nova fase puramente económica para que as obras comecen neste mesmo mandato. Este é un paso máis», resume o alcalde, Juan González, quen na súa busca de financiamento xa mantivo un encontro co deputado provincial de Cooperación David Regades no propio espazo en que se vai a construir.\nAsí, o anteproxecto, que correu a cargo do estudo de arquitectura nigranés Aintegra, prevé un orzamento de execución de 1.226.000€ para os que o goberno xa busca financiación. «Recuriremos a fondos propios e pediremos apoio á Xunta de Galicia e Deputación de Pontevedra», di González.\nA nova biblioteca está prevista nunha parcela municipal (FR-5) de 443 metros cadrados e de forma trapezoidal no centro do municipio (a beira da Estrada pola Vía, á altura do número 118, frente a rúa do Panasco). Tras meses de estudo e valoración de propostas, entre as que se atopaba a ampliación da existente, rehabilitación das antigas escolas de Cotros ou nova construción neste lugar, o goberno e o persoal técnico do Concello acordaron que esta é a mellor opción de todas ao permitir partir dun novo edifizo adaptado a tódalas necesidades e atoparse nun lugar céntrico e fácilmente accesible para a veciñanza, tanto en transporte público como privado.\n«A actual biblioteca do Ceán está ben pero é certo que se queda pequena para atender a tódalas necesidades dos usuarios xa que carece, por exemplo, de sala de estudo ou espazos polivalentes», destaca o alcalde, Juan González, quen incide que a nova servirá tamén «como foco que permita levar adiante actividades culturais e de dinamización da lectura ao tempo que a propia urbanización da parcela porá en valor ese lugar, creando unha praza pública que funcione como punto de encontro da veciñanza, como xa se fixo en Priegue ou A Ramallosa.\nO edificio disporá de sala adultos, de estudo, sala infantil, hemeroteca taller e sala de internet cunha capacidade aproximada de 150 usuarios -actualmente a sala de lectura é de 28 postos e a infantil de 12-. Ademáis, o sótano poderá empregarse como uso de garaxe e para as propias instalacións. «Hai que ter en conta que a do Ceán ten 120 metros cadrados, o espazo agora se multiplica dando cabida a máis usos e permitindo unha sala de estudo. Ademáis, permitirá integrar perfectamente o edificio no entorno urbano no que se atopa, xerando un novo espazo exterior de descanso, ocio e, por suposto, de lectura», incide González.\nParalelamente, Aintegra propón un edificio que cumpla criterios de sostibilidade ambiental, empregando na súa construcción os materiais necesarios que reduzan o aporte enerxético e cun óptimo aproveitamento da luz natural.\nCondenada a pagar os 320.580€ que cobrou cun décimo da Lotería de Nadal que atopou e non devolveu á súa propietaria


Rehabilitación do Castelo de Pambre. - Crecente Asociados\nProxectos > Rehabilitación do Castelo de Pambre.\nRehabilitación do Castelo de Pambre.\nÁmbito de actuación: Pambre – Palas de Rei - Lugo\nCliente: Secretaría Xeral para o Turismo. Xunta de Galicia.\nO Castelo de Pambre é un ben pertencente ao inventario xeral do Patrimonio Cultural de Galicia, declarado Ben de Interese Cultural en función da declaración xenérica de Castelos do Decreto do 22 de abril de 1949.